Поздрав младом пјеснику
Мило Јововић 

А. Кошутићу.

Ој здраво да си, пјесниче млади,
Нека ти пјесма срце заслади,
Ти знаш да она лијечи ране,
Мили драгане!

Пјевај нам здраво, лиру прихвати,
Она ће тугу сваку да скрати,
Она ће твоје веселит' дане,
Мили драгане!

Јер живот људски за мало траје,
Ко с' вилом дружи, он се не каје,
На њене груди слатко одахне,
Мили драгане!

Пјесма је живот, она нас кр'јепи,
Без ње би били народи сл'јепи;
Србин уз гусле ређа мејдане
Мили драгане!

Косовске дане пјесма нам гласи,
Да им се име вјек не угаси,
Но да потомству трајно остане,
Мили драгане!

Ој здраво да си, пјесниче млади,
Нека ти пјесма срце заслади,
Пјевајмо роду док нас нестане
Мили драгане!

Бар, Мило Јововић, „Голуб“, број 19., у Сомбору, 1. децембра 1905. стр. 299.
Јововићеве пјесме 1905.